Natten til lørdag fik næsten 90.000 svar på, om de er kommet ind på deres drømmestudie. Og der har været nogle klare favoritter hos ansøgerne. Hele 2827 havde nemlig valgt medicin som førsteprioritet. Det er dog en uddannelse, der kræver et snit på 11,2, og kun 496 håbefulde, kommende studerende slap gennem nåleøjet. Blandt de over 400 uddannelser, som det har været muligt at søge, er der også nogle knap så ombejlede. Herunder blandt andre vvs-installatør på Professionshøjskolen University College Nordjylland som online uddannelse. Kun to personer havde søgt ind på uddannelsen. I alt har 64.943 ansøgere fået plads på en de uddannelser, de har søgt optagelse på. Det er 1496 færre end sidste år.
Flest ansøgere har valgt medicin på Aarhus Universitet. I den anden ende af spektret fik en uddannelse kun 2 ansøgere.